眉子石硯歌贈胡誾
作者：蘇軾
朝代：宋

paragraphs: 君不見成都畫手開十眉，橫雲却月爭新奇。
游人指點小顰處，中有漁陽胡馬嘶。
又不見王孫青瑣橫雙碧，腸斷浮空遠山色。
書生性命何足論，坐費千金買消渴。
爾來喪亂愁天公，謫向君家書硯中。
小窗虛幌相嫵媚，令君曉夢生春紅。
毘耶居士談空處，結習已空花不住。
試教天女爲磨鉛，千偈瀾翻無一語。